Oudkleuterskoolhoof van Pta skuldig aan aanranding(Foto: Erika Fletcher/Unsplash) Die stigter en voormalige hoof van die KASI (Kids Academy for Systemic Inter-telligence)-kleuterskool in Pretoria het Maandag in die Pretoria-streekhof skuldig gepleit op ŉ aanklag van gewone aanranding nadat sy vroeër daarvan beskuldig is dat sy ŉ kleuter (toe drie) in 2021 by dié skool aangerand het. Die hof het Elsabé Breytenbach, nou afgetree, ŉ vonnis van drie maande tronkstraf of ŉ boete van R10 000 opgelê. Dit is in die geheel vir vyf jaar opgeskort. Breytenbach se naam is ook op ŉ lys geplaas wat haar onbevoeg verklaar om met kinders te werk. Breytenbach se regsverteenwoordiger, dr. Llewellyn Curlewis, sê die klagte teen sy kliënt was aanvanklik aanranding met die doel om ernstig te beseer. Die staat het dié klagte laat vaar en Breytenbach het skuldig gepleit op ŉ klag van aanranding waaraan sy gevolglik skuldig bevind is. Die kleuter se ouers het vroeër aan Maroela Media vertel dat hulle op 15 September 2021 groot rooi hale oor hul kind se boude en bobene tydens badtyd opgemerk het. Hul name word weerhou om die identiteit van die minderjarige kind te beskerm. Maroela Media het destyds verskeie WhatsApp-boodskappe van Breytenbach aan die ouers onder oë gehad, asook ŉ stemboodskap waarin sy sê dat sy die kind “nie so hard geslaan” het nie. Die ouers het ook ŉ opname gemaak van hul seuntjie se weergawe van die gebeure, wat aan Maroela Media gespeel is, asook foto’s van die hale oor sy lyfie wat steeds duidelik sigbaar was ure nadat die kind vroeër die middag by die skool afgehaal is. Die kind se pa het Maandag se hofverrigtinge bygewoon en sê hoewel hy die uitspraak verwelkom, ervaar hy ŉ warboel van emosies. “Ons is verlig dat die strafsaak ten minste afgehandel is en dat ons tot ŉ mate geregtigheid vir ons kind gekry het. “Ons is ook dankbaar dat die hof beslis het dat sy nooit weer met ander kinders mag werk nie, en dus kan sy dit nie weer aan ŉ ander kind doen nie,” het die pa gesê. Die pa sê dit laat egter ŉ bitter smaak in die mond dat Breytenbach se regsverteenwoordiger haar in die hof as ŉ skadelose pensioenaris probeer uitbeeld het wat nie ŉ swaar straf verdien nie. “Dit dra net verder tot die trauma by wat my kind verduur het en die woede wat ons as gevolg daarvan ondervind. “Niks kan die trauma ongedaan maak nie. Selfs die regter het tydens haar uitspraak kommentaar daarop gelewer. Sy het gesê die ware slagoffers van die oortreding is die kind en die ouers. Ons as ouers moet hierdie trauma saam met ons kind hanteer en verwerk.” Die pa sê hy is ook uiters teleurgesteld in die skoolbestuur se hantering van die saak, wat volgens hom nie ingegryp het toe die voorval aangemeld is nie, en ook nie die daad by die woord gevoeg het deur te verseker dat Breytenbach “summier bedank, aftree en nie verder by die skool betrokke is nie”. “Hulle het hul rûe doelbewus op my kind gedraai in ŉ tyd wat hy hulle nodig gehad het. Hulle was deeglik bewus van al die bewyse en het deurentyd aangehou om haar te ondersteun. Hulle was ook nie by enige hofverrigtinge teenwoordig nie,” het hy gesê. “Ek berus egter by die besluit van die hof en dat ons die reg toegelaat het om sy gang te gaan. Ten minste kan sy dit [ingevolge die uitspraak] nooit weer aan ŉ kind doen nie, en dis wat ons eindelik wou hê.” Curlewis sê hy dink die hofuitspraak is billik. “Regstegnies is sy skuldig, want die grondwetlike hof het gesê jy mag geensins aan ŉ kind raak vir tugtigingsdoeleindes nie. “Daar was egter nooit sprake van die opsetlike aanranding van ŉ kind wat ernstige leed behels nie. Ons is dus gemaklik met die uitspraak. Dit sou ŉ kwade dag gewees het dat ŉ onderwyseres na 40 jaar ŉ swaar vonnis opgelê word soos direkte tronkstraf of ŉ swaar boete wat sy nie kan bekostig nie – nie vir wat daar gebeur het nie. ” Breytenbach se foto en kontakbesonderhede verskyn steeds op die webwerf, maar Curlewis sê sy kliënt het tans geen verbintenis meer met die skool nie en het volkome eienaarskap en bestuur daarvan oorgegee. Breytenbach se dogter, Elzette, die huidige eienaar van die skool, sê die skool berus by die uitspraak van die hof en dat enige verouderde inligting op die skool se webwerf mettertyd reggestel sal word.